อียูบรรลุเงื่อนไขเงินช่วยกรีซงวด2
คลังยูโรโซนบรรลุเงื่อนไขเงินช่วยเหลือกรีซงวดที่ 2 ไอเอ็มเอฟเล็งอัดฉีดเงินแค่ 2.1 หมื่นล้านยูโร รอดูทีท่าเยอรมนี
4 มี.ค. 2555

หลังเอเธนส์ทำตามข้อตกลงดีIMFเล็งอัดฉีดแค่2หมื่นล้าน
คลังยูโรโซนบรรลุเงื่อนไขเงินช่วยเหลือกรีซงวดที่ 2 ไอเอ็มเอฟเล็งอัดฉีดเงินแค่ 2.1 หมื่นล้านยูโร รอดูทีท่าเยอรมนี
วูล์ฟกัง ชูเบิล รัฐมนตรีคลังเยอรมนี เปิดเผยระหว่างการประชุมสุดยอดผู้นำยุโรปซึ่งมีขึ้นที่กรุงบรัสเซลส์ ประเทศเบลเยียม ว่า บรรดารัฐมนตรีคลังกลุ่มประเทศยูโรโซนพร้อมที่จะปล่อยเงินกู้ช่วยเหลือกรีซงวดที่ 2 มูลค่า 1.3 แสนล้านยูโร (ราว 5.3 ล้านล้านบาท) แล้วหลังจากได้ข้อตกลงเกี่ยวกับเงื่อนไขของเงินช่วยเหลือ โดยคาดว่าข้อตกลงดังกล่าวจะเสร็จสมบูรณ์ในวันที่ 9 มี.ค.นี้ 
ภายใต้ข้อตกลงเงินช่วยเหลือนี้จะเปิดทางให้กองทุนรักษาเสถียรภาพการเงินยุโรป (อีเอฟเอสเอฟ) สามารถออกพันธบัตรมูลค่า 3 หมื่นล้านยูโร เพื่อใช้เป็นเงินตอบแทนให้กับกลุ่มเจ้าหนี้ภาคเอกชนที่ถือพันธบัตรรัฐบาลกรีซ และยอมขาดทุนตัดลดหนี้ในแผนการสวอปหนี้มูลค่าสูงถึง 1.07 แสนล้านยูโร และเพื่อออกพันธบัตรมูลค่า 3.5 หมื่นล้านยูโร ให้กับบรรดาธนาคารกลางในกลุ่มยูโรโซนเพื่อเป็นหลักประกันทดแทนเงินที่ได้ปล่อยกู้ให้กับบรรดาธนาคารต่างๆ ที่ถือพันธบัตรรัฐบาลกรีซ
นอกจากนี้ กองทุนแก้หนี้ดังกล่าวจะถูกแบ่งออกราว 1 หมื่นล้านยูโรให้ธนาคารในกรีซ ใช้ปรับโครงสร้างหนี้ หลังต้องขาดทุนจากการทำสวอปหนี้
นายกรัฐมนตรี แวน รอมพาย ของเบลเยียม ในฐานะประธานคณะกรรมาธิการยุโรป (อีซี) สมัยที่ 2 กล่าวว่า รัฐบาลกรีซสามารถดำเนินการตามข้อตกลงเพื่อแลกกับเงินช่วยเหลือได้เป็นที่น่าพอใจ
ทว่า กรีซยังคงต้องดำเนินแผนรัดเข็มขัดอย่างต่อเนื่องและต้องได้รับความร่วมมือจากกลุ่มเจ้าหนี้ในการดำเนินการตามแผนสวอปหนี้ ก่อนที่จะมีการดำเนินการตามเงื่อนไขกองทุนอีเอฟเอสเอฟและเงินกู้ช่วยเหลืองวดที่ 2
ขณะเดียวกัน กองทุนการเงินระหว่างประเทศ (ไอเอ็มเอฟ) เปิดเผยว่า อาจอัดฉีดเงินในเงินกู้ช่วยเหลือกรีซงวดที่ 2 เพียงราว 1.8-2.1 หมื่นล้านยูโร จากทั้งหมด 1.3 แสนล้านยูโร หลังจากได้รับแรงกดดันจากสหรัฐและประเทศสมาชิกเพื่อหลีกเลี่ยงการได้รับผลกระทบจากวิกฤตหนี้ยุโรป ซึ่งคาดว่าน่าจะได้ข้อตกลงที่ชัดเจนมากขึ้นหลังจากที่มีการประชุมของคณะกรรมการกองทุนในวันที่ 13 มี.ค. 
ทั้งนี้ โดยปกติแล้วไอเอ็มเอฟจะอัดฉีดเงินช่วยเหลือราว 1 ใน 3 ของจำนวนเงินทั้งหมดและยุโรปจะเป็นผู้อัดฉีดเงินจำนวนที่เหลือ
อย่างไรก็ตาม ไอเอ็มเอฟอาจอัดฉีดเงินเพิ่มหากเยอรมนีส่งสัญญาณว่าจะเพิ่มทุนกองทุนกลไกรักษาเสถียรภาพการเงินยุโรป (อีเอสเอ็ม) ซึ่งนักการเมืองเยอรมนีคนสำคัญเปิดเผยว่า มีความเป็นไปได้สูงที่เยอรมนีอาจยอมเพิ่มทุนเพื่อป้องกันวิกฤตหนี้ลุกลาม หลังจากได้รับแรงกดดันจากนานาชาติอย่างหนัก